REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/71-17

10. maj 2017. godine

B e o g r a d

Z A P I S N I K

13. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 9. MAJA 2017. GODINE

Sednica je počela u 9,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Arpad Fremond i prof. dr Miladin Ševarlić kao i Zvonimir Đokić (zamenik Jasmine Obradović), Ljubinko Rakonjac (zamenik Marjane Maraš), Vladimir Đurić (zamenik Nenada Božića) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Marjana Maraš, Miroslav Aleksić, Goran Ješić, Nada Lazić i Nenad Božić.

 Sednici je prisustvovao i narodni poslanik Ognjen Pantović.

 Sednici su prisustvovali predstavnici Ministarstva poljoprivrede i zaštite životne sredine: Željko Radošević, državni sekretar, Boban Đurić, šef Odseka za epizootiologiju, Uprava za veterinu; Dragan Glamočić, savetnik premijera i Davor Šašić, predsednik Veterinarske komore Srbije, kao i predstavnici sredstava javnog informisanja.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkama: 1. Poziv na sednicu Odbora ministru poljoprivrede i zaštite životne sredine da obrazloži strategiju po kojoj će Savet za bezbednost hrane odlučivati o dozvoli uvoza GMO i proizvodnju od GMO; 2. Razmatranje Predloga deklaracije o genetički modifikovanim organizmima (GMO) i proizvodima od GMO, koju je podneo narodni poslanik prof. dr Miladin Ševarlić (broj 320-1157/17 od 5. maja 2017. godine )

 Odbor nije prihvatio predlog prof. dr Miladina Ševarlića za dopunu dnevnog reda ( 3 za, 1 uzdržan, 9 nije glasalo).

Takođe, prof. dr Miladin Ševarlić predložio je dopunu dnevnog reda sa tačkom: Predlog da se Ministarstvo poljoprivrede i zaštite životne sredine obaveže, da mesečne izveštaje koje dostavlja EU istovremeno dostavi i članovima Odbora.

Odbor nije prihvatio predlog prof. dr Miladina Ševarlića za dopunu dnevnog reda ( 2 za, 1 uzdržan, 10 nije glasalo).

 Milija Miletić predložio je dopunu dnevnog reda sa tačkom: Predlog odluke o članu Pododbora za praćenje stanja u poljoprivredi u marginalnim - najnerazvijenijim područjima Republike Srbije,koja bi bila razmatrana kao treća tačka dnevnog reda. Predlog Milije Miletića usvojen je većinom glasova (12 za, 1 nije glasao).

Odbor je većinom glasova (12 za, 1 nije glasao) usvojio sledeći

**D n e v n i r e d**

1. Razmatranje informacije o štetama na usevima i zasadima, nastalih kao posledica nepovoljnih klimatskih uslova u aprilu;
2. Stanje u veterini - program mera, konkurs za podelu terena;
3. Predlog odluke o članu Pododbora za praćenje stanja u poljoprivredi u marginalnim - najnerazvijenijim područjima Republike Srbije;
4. Razno.

Prva tačka dnevnog reda - **Razmatranje informacije o štetama na usevima i zasadima, nastalih kao posledica nepovoljnih klimatskih uslova u aprilu**

U uvodnim napomenama, Željko Radošević, podneo je izveštaj o lokalnim samoupravama koje su pretrpele štete usled padavina u aprilu i početkom maja meseca. Zbog vremenskih nepogoda, kod zasada voća došlo je do lomljenja rodnih grana, a koje će za posledicu doneti smanjene prinose voća. Nakon padavina, usledile su niske temperature koje su dodatno oštetile useve, a početkom maja u pojedinim opštinama Srbije padao je i grad. Na dan 3.5.2017. godine, u 37 lokalnih samouprava, ispaljeno je 454 ispravne i jedna neispravna protivgradna raketa, sa 151 lansirne stanice u Republici Srbiji. Trenutno se u protivgradnim stanicama nalazi 7189 protivgradnih raketa. Po njegovim rečima, Republički hidrometerološki zavod Srbije uputio je zahtev Ministarstvu finansija da se iz sredstava tekuće budžetske rezerve obezbede dodatna sredstva kako bi bila izvršena nabavka 6000 dodatnih protivgradnih raketa. Ministarstvo ima niz aktivnosti koje imaju za cilj smanjenje šteta na usevima i zasadima od elementarnih nepogoda, kao što su subvencije premije osiguranja, nabavka protivgradnih mreža i sistema za navodnjavanje. Takođe, osim subvencija Ministarstva, postoje i subvencije lokalne samouprave, koje dodatno motivišu poljoprivrednike da osiguraju svoje useve. Trend osiguranja useva je pozitivan, iako je još uvek malo useva osigurano, svega oko 10% površine.

Marijan Rističević istakao je da je princip subvencionisanja u EU potvrđen još Rimskim ugovorima iz 1957. godine, kako bi države imale stratešku sigurnost da će uvek imati dovoljnu proizvodnju hrane po konkurentnim cenama. Subvencionisanje protivgradne zaštite treba da se zadrži, kao i subvencionisanje u poljoprivredi. Zatim, da se poveća nivo subvencija u pograničnim područjima gde nije moguća zaštita od grada.

U diskusiji su učestvovali narodni poslanici: Marijan Rističević, Milija Miletić, Veroljub Matić, Ljubinko Rakonjac i Vladimir Đurić.

Nakon rasprave o tački dnevnog reda, Odbor je većinom glasova (10 za, 1 nije glasao), doneo sledeći

 Z a k lj u č a k

 Odbor preporučuje da se posveti puna pažnja zaštiti od grada, popuni broj protivgradnih raketa, da se osposobe sve protivgradne stanice i zanavlja tehnika. Da se nastavi subvencionisanje protivgradnih mreža i subvencionisanje osiguranja useva i zasada, te da se ta mera unapredi, posebno po pitanju ostvarivanja prava poljoprivrednika na odštetu, i da se na područjima na kojima je otežano ili nemoguće dejstvo raketa, subvencija za osiguranje u procentu uveća.

Druga tačka dnevnog reda - **Stanje u veterini - program mera, konkurs za podelu terena**

Davor Šašić, podsetio je da je Pravilnik o utvrđivanju Programa mera zdravstvene zaštite životinja za 2017. godinu donešen 5. maja. Po njegovim rečima, raspisan je i javni konkurs za ustupanje poslova iz Programa mera za period 2017-2019 godine. U skladu sa tim, Veterinarska komora je delegirala tri člana komisije koja će se starati za sprovođenje konkursa. Po okončanju konkursa, za neraspodeljene terene, planirano je da se raspiše nov konkurs.

 Boban Đurić podsetio je da je on bio član pomenute komisije i da su svi članovi komisije savesno i profesionalno obavljali svoj posao, a da je konkurs sproveden u skladu sa zakonom i pravilima konkursa.

 Marijan Rističević istakao je da je konkurs dosta dobro sproveden, uz male primedbe učesnika koji nisu prošli na konkursu.

 Dragan Glamočić podsetio je da je pre par godina zbog nedostatka vakcina dva puta došlo do prestanka vakcinacije, jednom je u pitanju bila vakcina protiv svinjske kuge, a drugi put protiv nodularnog dermatitisa. Ovo može da predstavlja ozbiljan problem i za domaće tržište i za izvoz i zato postojeći sistem vakcinacije mora da se menja.

Željko Radošević izneo je podatak da je na konkursu učestvovalo 324 veterinarske stanice ili klinike, od čega je prihvaćeno 215, a 109 nisu ispunile uslove konkursa.

U diskusiji su učestvovali narodni poslanici: Marijan Rističević, Milija Miletić i Ljubinko Rakonjac.

 Nakon rasprave o tački dnevnog reda, Odbor je većinom glasova (10 za, 1 nije glasao), doneo sledeći

 Z a k lj u č a k

 Odbor je mišljenja da su se stekli svi zakonski uslovi da se Konkurs za ustupanje poslova iz Programa mera zdravstvene zaštite životinja za period 2017-2019. godina okonča i da se u „Službenom glasniku RS“ objave rezultati Konkursa u skladu sa Zakonom o veterinarstvu i raspiše konkurs za deo teritorije koji nije raspodeljen, radi obezbeđivanja zdravstvene zaštite na teritoriji cele Republike Srbije. Odbor preporučuje ministru poljoprivrede i zaštite životne sredine da postupi u skladu sa ovlašćenjima propisanim Zakonom o veterinarstvu i donese odluke o izboru pravnih lica i objavi rezultate konkursa. Takođe, Odbor preporučuje i da se nakon dodele terena permanetno vrši kontrola i sankcionišu eventualne zloupotrebe.

 Treća tačka dnevnog reda - **Predlog odluke o članu Pododbora za praćenje stanja u poljoprivredi u marginalnim - najnerazvijenijim područjima Republike Srbije**

 Milija Miletić predložio je da se narodni poslanik Žarko Bogatinović odredi za člana Pododbora za praćenje stanja u poljoprivredi u marginalnim - najnerazvijenijim područjima Republike Srbije, umesto narodnog poslanika mr Marka Milenkovića, koji je podneo ostavku na mesto narodnog poslanika u Narodnoj skupštini Republike Srbije.

 Odbor je većinom glasova (10 za, 1 nije glasao) prihvatio ovaj predlog.

 Četvrta tačka dnevnog reda - **Razno**

Pod tačkom razno Odbor je uputio molbu Ministarstvu poljoprivrede i zaštite životne sredine da se mesečni izveštaji koji se dostavljaju EU, ujedno dostave i zainteresovanim članovima Odbora.

Ljubinko Rakonjac predložio je da se na nekoj od narednih sednica Odbora kao jedna od tačaka razmatra korišćenje šumskog zemljišta u poljoprivredne svrhe i to kao deo jedne šire teme o stanju šuma i održivom korišćenju šumskih ekosistema.

Pošto drugih pitanja i predloga nije bilo, sednica je zaključena u 11,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević